b'\n_START_ARTICLE_\nVelika nagrada Brazilije 1988\n_START_SECTION_\nPred dirko\n_START_PARAGRAPH_\nPo zimskih testiranjih je izgledalo, da je Ferrari zadr\xc5\xbeal prednost s konca prej\xc5\xa1nje sezone 1987, tudi McLaren in Williams pa sta se lahko nadejala dobrih rezultatov. Med kvalifikacijami je pri\xc5\xa1lo do \xc5\xa1kandala, ko je doma\xc4\x8din Nelson Piquet v lokalnih medijih \xc5\xbealil Ayrtona Senno in Nigela Mansella ter njuni dru\xc5\xbeini. Mansell je na svoji prvi dirki po hudi nesre\xc4\x8di na dirki za Veliko nagrado Japonske v prej\xc5\xa1nji sezoni presenetil z drugim mestom na kvalifikacijah, najbolj\xc5\xa1i \xc5\xa1tartni polo\xc5\xbeaj pa je osvojil Senna na svoji prvi dirki za McLaren. Drugo vrsto sta zasedla Gerhard Berger s Ferrarijem in Piquet z Williamsom.\n_START_SECTION_\nDirka\n_START_PARAGRAPH_\nNa ogrevalnem krogu se je Senni pokvaril menjalnik, ki je obti\xc4\x8dal v prvi prestavi. Po prekinitvi prvega \xc5\xa1tarta je Senna \xc5\xa1tartal v rezervnem dirkalniku iz boksov. Drugi\xc4\x8d se je iz \xc5\xa1tarta najbolje pognal Alain Prost, na drugem mestu pa je bil Mansell. V devetnajstem krogu je moral Mansell zaradi pregrevanja motorja svojega Williamsa na preventivni postanek v bokse, kjer mu je motor ugasnil in Britanec je odstopil, tako da je drugo mesto prevzel Gerhard Berger. Medtem se je Senna dobro prebijal iz ozadja, po prvem krogu je bil enaindvajseti, po \xc4\x8detrtem petnajsti, po osmem deseti, po trinajstem krogu je bil \xc5\xbee med dobitniki to\xc4\x8dk, v dvajsetem pa na drugem mestu. Prost je v \xc5\xa1estindvajsetem krogu zapeljal na postanek v bokse in zadr\xc5\xbeal vodstvo tudi po vrnitvi na stezo, krog za njim pa je svoj postanek opravil tudi Senna, ki pa mu je pri speljevanju ugasnil motor in padel je na \xc5\xa1esto mesto. Kmalu za tem pa je vodstvo dirke Senni pokazalo \xc4\x8drno zastavo, kar je pomenilo diskvalifikacijo z dirke, zaradi nedovoljene menjave dirkalnika po ogrevalnem krogu. Berger je v zadnjem delu dirke lovil Prosta in pri tem v petin\xc5\xa1tiridesetem krogu postavil tudi najhitrej\xc5\xa1i krog dirke, toda dosti bli\xc5\xbeje od razlike desetih sekund se mu ni uspelo prebiti. Lotusov dirka\xc4\x8d Piquet je osvojil tretje mesto, to\xc4\x8dke pa so osvojili \xc5\xa1e Derek Warwick z Arrowsom, Michele Alboreto v drugem Ferrariju in Satoru Nakajima v drugem Lotusu. Uvr\xc5\xa1\xc4\x8denih pa je bilo le devet dirka\xc4\x8dev, poleg omenjenih \xc5\xa1e sedmi Thierry Boutsen z Benettonom, osmi Eddie Cheever v drugem Arrowsu in deveti Stefan Johansson z Ligierom.'